**Nye licenser kan sikre os olie og gas i fremtiden**

**DONG Energy er blevet tildelt to nye licenser i den 28. udbudsrunde i Storbritannien.**

I en af de største udbudsrunder, der er set i de sidste fem årtier, blev DONG Energy og vores partnere tildelt to nye licenser i området vest for Shetlandsøerne.

"Jeg er meget glad for, at vores engagement og indsats i området vest for Shetlandsøerne er blevet belønnet med disse to licenser. I Laggan-Tormore-området har vi allerede felter, som er under udvikling og flere fund. Det at kunne tilføje en efterforskningslicens i dette område giver et endnu større potentiale for fremtidig produktion, hvilket vil styrke vores position i det centrale Laggan-Tormore-område. Derudover er vi nu på vej ind i et spændende nyt område nordøst for Rockall," siger Jon Parry, efterforskningschef DONG Energy UK.

**Longjohn og Rockall**

Den første licens har fået navnet 'Longjohn'. DONG Energy ejer 20%, mens operatøren Total ejer de resterende 80%. Longjohn forventes at være et gasfelt, som støder op til det eksisterende Laggan-Tormore-felt. Et gasfund i Longjohn vil potentielt kunne benytte den infrastruktur, som i øjeblikket er ved at blive installeret af Total og DONG Energy ved Shetlandsøerne.

En anden licens er blevet tildelt i et nyt område ved Rockall-bassinet. Her vil DONG Energy indgå i et partnerskab med Statoil, og OMV vil være operatør. Dette potentielle olieområde er beliggende nordvest for de Ydre Hebrider i et tidligere lidet udforsket område af den britiske kontinentalsokkel. Hvis efterforskningen bliver en succes, vil det åbne området for fremtidige aktiviteter.

"Vi er meget tilfredse, da vi har fået de licenser, vi søgte om. Vi har styrket vores position i vores kerneområde,e Laggan-Tormore, og vi har etableret os i det nordøstlige Rockall-bassin, hvor vi ser et stort potentiale," siger Jan Terje Edvardsen, efterforskningsdirektør i E&P.

E&P er kommet tættere på decideret produktion i Storbritannien i stedet for 'bare' et potentiale. Laggan-Tomore-felterne er i øjeblikket under udbygning med forventet produktionsstart i 2015. Derudover har vi investeringsbeslutning på Glenlivet og Edradour.

Faktabokse:

**Det nordøstlige Rockall-bassin**

* 9-årig efterforskningslicens, som består af 9 blokke, der strækker sig over 1911 km2.
* Partnerskabet består af OMV (operatør; 60% ), Statoil (30%) og DONG Energy (10%).
* Ca. 100 km nordvest for de Ydre Hebrider.
* Vanddybde på 250-1000 meter.

**Flett-bassinet, Longjohn**

* 4-årig efterforskningslicens, som består af 2 blokke, der strækker sig over 277 km2.
* Partnerskabet består af Total (operatør, 80%) og DONG Energy (20%).
* Ca. 120 km nordvest for Shetlandsøerne.
* Vanddybde på 600-1000 meter.